Åer går over deres breder, og søer truer med at oversvømme
huse. Flere steder i landet kæmper man mod vandet.
 

Landets beredskaber har lynende travlt med at holde styr på smeltevandet fra de mange snedriver rundt om i landet. Beredskabsstyrelsen har i det seneste døgn ydet assistance 23 gange. Dertil kommer de mange opgaver, som håndteres lokalt af kommunerne og private firmaer, som for eksempel Falck. Og meteorologerne varsler mere tøvejr, så myndighederne forventer, at også de kommende dage kan stå i smeltevandets tegn. - Opgaverne går ud på at pumpe vand væk og simpelthen lænse de områder, der er blevet oversvømmet. Det er både på veje og i bygninger, fortæller vagthavende officer i Beredskabsstyrelsen Jens Roland. Det er navnlig i Midtjylland, det ser slemt ud. I Holstebro er flere gader oversvømmet, fordi Storåen er gået over sine breder, men også i Nordjylland er der store problemer. I landsbyen Oue ved Mariager Fjord er flere huse i fare for at blive oversvømmet. - Vi arbejder på at få en stor sø lænset. Hvis vi ikke får den lænset, og dæmningen brister, så er det 15-20 huse, der vil blive truet af de store vandmasser, der ligger i den sø, siger den kommunale indsatsleder René Nikolajsen til P4 Nordjylland. Også på Bornholm bakser beredskabet med at få tømt en sø. Det drejer som om søen på Zahrtmannsvej i Rønne, som er i fare for at gå over sine breder. Hos Beredsskabsstyrelsen melder man også om travlhed på Sydsjælland og Lolland-Falster, og det ser ud til, at arbejdet de kommende dage også kommer til at handle om smeltevand. - Det vil givetvis være et problem, indtil det begynder at fryse igen, eller at sneen er væk. Men vi regner med at skulle fortsætte det næste døgn eller to, siger Jens Roland. - Problemerne skyldes, at sneen er begyndt at smelte, men samtidig er jorden dækket af is og er frossen, så vandet ikke kan trænge ned i den, fortæller Jens Roland. Også på de store veje skaber vandet store problemer flere steder. Vejdirektoratet melder om vand på kørebanen på flere motorveje og hovedveje. På E39 Hirtshalsmotorvejen er der skredet mudder ud på kørebanen fra en jordvold. /ritzau/